  Анжелика Тихонова корреспондент Глаз ёросын тулыс бусы ужъёслы дасясько. 3-тӥ оштолэзе гурт предприятиосысь но гурт возёсъя ёзэтысь ӧнерчиослы дышетонъя семинар ортчытӥзы, 8-тӥ но 9-тӥ оштолэзе гурт возёсъёсысь механизаторъёс но инженеръёс дышетскозы. Со сярысь «Глаз ёрос» муниципал кылдытэтлэн «ВКонтакте» мерлыко вотэсысь огиназ ивортэмын. 25-тӥ южтолэзьысен 30-тӥ оштолэзёзь ёросысь гурт возёсъёс пӧлын техникаез тулыс бусы ужъёслы дасянъя конкурс ялэмын. Со 10-тӥ оштолэзе ужзэ мытоз. 2019-тӥ арын Глаз ёросын гырем музъемъёссылэн огъя быдӟалаез 44 сюрс 500 гектар луэ, со, кылем арен ӵошатыса, 2 процентлы ӧжытгес. Кизёно музъемъёссэс «Кожильский» но «Коммунар» гурт возёсъёсын кулэстӥзы. Туэ тулыс 16 сюрс 126 гектар вылэ валэс юосты кизёзы (15817 гектарез гурт возёсъёсын но 309 гектарез фермер возёсъёсын). Туннэ нуналлы 85 процентэз тысё но пуртэсо кидысъёссы кондициозь вуттэмын. Озьы ик вылӥ ӟечлыкъем кидысъёсты басьтон но выльдон ужъёс азьланьтӥсько. Минерал ватсэтъёс куинь возёсъёсын гинэ дасямын ай: «Чура» огазеяськонын, «Коммунар» но «Коротай» гурт возёсъёсын. Ты дырлы 1 гектар кизёно музъеме 4 килограмм ватсэтъёс усё. Тракторъёс тулыс бусы ужъёслы 79 процентэз дась, гырон техника – 80 процентэз, кизён – 83 процентэз. Техникаез дасян чаклам радлыкъя мынэ. Эстӥськонзы 270 тонна дасямын, нош кулэ луоз 450-500 тонна. Тегъёс: Удмуртия гуртвозёс тулыс мерттӥськон Глазёрос  